13. ฐานะทางการเงินและผลการดำเนินงาน

ตารางสรุปข้อมูลทางการเงินที่สำคัญ

[]

ตารางแสดงอัตราส่วนทางการเงิน

[]

14. ฐานะทางการเงินและผลการดำเนินงาน

คำอธิบายและการวิเคราะห์ฐานะทางการเงินและผลการดำเนินงาน

1.  ภาพรวมผลการดำเนินงาน ฐานะการเงิน และ การเปลี่ยนแปลงที่มีนัยสำคัญ

ในปี 2556 กลุ่มบริษัท ซีเอ็มโอ จำกัด (มหาชน) มีรายได้จากการบริการจำนวน 1,095.33
ล้านบาท ต่ำกว่าปี 2555 ที่มีรายได้รวมจำนวน 1,237.28 ล้านบาท เป็นผลเนื่องจากในปี 2556
ไม่มีงานอีเวนท์ขนาดใหญ่เช่นงาน BOI Fair 2012 ในปี2555 ที่มีมูลค่างานรวมกันกว่า 300
ล้านบาท รายได้ในปี 2556 ที่ลดลงนี้
ยังมีสาเหตุบางส่วนมาจากบรรยากาศทางการเมืองที่เริ่มตึงเครียดขึ้นในช่วงปลายปี 2556
ส่งผลกระทบต่อบรรยากาศในการจัดกิจกรรมต่างๆ ทำให้ลูกค้าบางส่วนยกเลิก
หรือชะลอการจัดกิจกรรมในช่วงปลายปี 2556 ซึ่งตามปกติจะเป็นช่วง High Season
ของธุรกิจการจัดกิจกรรม
นอกจากนี้ยังได้รับผลกระทบทางอ้อมสภาวะเศรษฐกิจประเทศในภาพรวมที่มีอัตราการขยายตัวทางเศรษฐกิจในปี
2556 ลดลงจากปี 2555

จากภาวะการณ์ที่ไม่เอื้ออำนวยข้างต้น กลุ่มบริษัทฯยังคงมีรายได้อย่างต่อเนื่อง
อันเป็นผลมาจากการปรับกลยุทธ์การทำงานในลักษณะที่เป็นการทำงานระยะยาวรายปีกับลูกค้าประจำที่เพิ่มจำนวนมากขึ้น
และส่งผลสำเร็จสามารถสร้างยอดขายให้กับกลุ่มบริษัทฯอย่างเป็นที่น่าพอใจ
นอกจากนี้ยังรวมถึงการขยายงานด้านต่างประเทศ อาทิเช่น
การรับทำงานให้กับลูกค้าต่างประเทศที่ต้องการจัดงานในประเทศไทย
การทำงานให้กับลูกค้าในประเทศที่ต้องการจัดงานในต่างประเทศ ทั้งในแง่การจัดกิจกรรม หรือ
การบริการอุปกรณ์

สำหรับฐานะการเงินของกลุ่มบริษัทฯ นั้น ณ 31 ธันวาคม 2556 กลุ่มบริษัทฯ มีสินทรัพย์รวม
965.80 ล้านบาท เพิ่มขึ้นจากปี 2555 ที่มีสินทรัพย์รวม 741.59 ล้านบาท ณ 31 ธันวาคม 2555
โดยส่วนใหญ่เป็นการเพิ่มขึ้นจากการลงทุนก่อสร้างอาคารสำนักงาน คลังสินค้า และสตูดิโอ
ของกลุ่มบริษัทฯ เพื่อรองรับการทำงานในอนาคตและเอื้อต่อการเสริมสร้าง synergy
ของกลุ่มบริษัทฯ ซึ่งคาดว่าจะแล้วเสร็จสมบูรณ์ในไตรมาส 1 ของปี 2557
นอกจากนี้การเพิ่มขึ้นของสินทรัพย์บางส่วนเป็นผลจากการเพิ่มขึ้นของการลงทุนอุปกรณ์ในธุรกิจเช่า
ที่ส่งผลให้ธุรกิจเช่ามีรายได้เติบโตขึ้นในปี 2556

จากการลงทุนในอาคารสำนักงาน คลังสินค้า และสตูดิโอ รวมทั้งอุปกรณ์ ทำให้ ณ 31 ธันวาคม
2556 หนี้สินรวมของกลุ่มบริษัทฯ เพิ่มขึ้นเป็น 578.86 ล้านบาท เมื่อเทียบกับช่วงเดียวกันของปี
2555 ที่มีหนี้สินรวม 372.91 ล้านบาท

2.  ผลการดำเนินงานและความสามารถในการทำกำไร

2.1 รายได้

ในปี 2556 กลุ่มบริษัทฯ มีรายได้จากการให้บริการเป็นจำนวน 1,095.33 ล้านบาท ลดลงจากปี
2555 เป็นจำนวน 141.95 ล้านบาท หรือลดลงร้อยละ 11.47 ซึ่งเป็นผลมาจากการที่ในปี 2556
ไม่มีงานอีเวนท์ขนาดใหญ่เช่นงาน BOI Fair 2012 ในปี2555 ที่มีมูลค่างานรวมกันกว่า 300
ล้านบาท

รายได้จากกลุ่มบริษัทฯ สามารถจำแนกเป็นประเภทต่างๆ ได้ดังนี้

[]

จากรายได้ตามประเภทธุรกิจ ธุรกิจที่มีรายได้ลดลงเมื่อเทียบกับปี 2555 อย่างชัดเจน
จะเป็นธุรกิจทางด้านการรับจัดงาน และ การติดตั้งวัสดุและอุปกรณ์ไฟฟ้า
เนื่องจากเป็นธุรกิจที่เกี่ยวข้องโดยตรงกับงาน BOI 2012 และ มีสัดส่วนในรายได้ของกลุ่มงาน
BOI 2012 จำนวนสูง อย่างไรก็ดี รายได้ที่ลดลงนี้น้อยกว่ารายได้จากกลุ่มงาน BOI 2012
ซึ่งมีมูลค่างานรวมกันกว่า 300 ล้านบาท
ซึ่งแสดงให้เห็นถึงความสามารถในการสร้างรายได้ของกลุ่มบริษัทฯ
อันเนื่องจากกลยุทธ์การทำงานในลักษณะที่เป็นการทำงานระยะยาวรายปีกับลูกค้าประจำ (Key
Account) รวมถึงการกระจายรายได้ไปยังกลุ่มลูกค้าที่หลากหลาย
เพื่อทดแทนในภาวะที่ลูกค้ากลุ่มใดกลุ่มหนึ่งลดการจัดกิจกรรม และ
การขยายการทำงานไปยังตลาดต่างประเทศ ทั้งในธุรกิจการรับจัดกิจกรรม และ ธุรกิจเช่าอุปกรณ์

กลุ่มบริษัทฯ มีรายได้รวมในปี 2556 จำนวน 1,103.53 ล้านบาท ลดลงจากปี 2555 เป็นจำนวน
139.70 ล้านบาท ที่มีรายได้รวม 1,243.23 ล้านบาท หรือลดลงร้อยละ 11.24

2.2 ต้นทุนบริการและกำไรขั้นต้น

ในปี 2556 กลุ่มบริษัทฯ มีต้นทุนบริการดีขึ้นเล็กน้อยเมื่อเทียบกับปีที่ผ่านมา
โดยมีต้นทุนการให้บริการทั้งสิ้น 847.94 ล้านบาท ทำให้มีอัตรากำไรขั้นต้นคิดเป็นร้อยละ 22.59
เปรียบเทียบกับปี 2555 ที่มีอัตรากำไรขั้นต้นร้อยละ 21.73 การที่กลุ่มบริษัทฯ
มีอัตรากำไรขั้นต้นดีขึ้น
เนื่องจากต้นทุนงานประเภทการจัดทำตกแต่งงานโครงสร้างของธุรกิจรับจัดงานในปี 2556
ลดลงจากปี 2555 ที่มีงาน BOI 2012
ซึ่งเป็นงานที่ใช้ต้นทุนประเภทการจัดทำตกแต่งงานโครงสร้าง จำนวนมาก
ซึ่งงานที่มีต้นทุนประเภทจัดทำตกแต่งสูง จะมีอัตรากำไรขั้นต้นต่ำกว่างานทั่วไป
ทำให้อัตรากำไรขั้นต้นในธุรกิจรับจัดงานเพิ่มขึ้นเป็นร้อยละ 16.20 เปรียบเทียบกับปี 2555
ที่มีอัตรากำไรขั้นต้นร้อยละ 13.54

2.3 ค่าใช้จ่ายในการขายและบริหาร

ในปี 2556 กลุ่มบริษัทฯ มีค่าใช้จ่ายในการขายและบริหารทั้งสิ้น 181.22 ล้านบาท คิดเป็นร้อยละ
16.42 ของรายได้รวม ขณะที่ปี 2555 มีค่าใช้จ่ายในการขายและบริหารจำนวน 153.51 ล้านบาท
คิดเป็นร้อยละ 12.35 ของรายได้รวม
สาเหตุหลักของการเพิ่มขึ้นของค่าใช้จ่ายในการขายและบริหารเนื่องมาจากการเพิ่มขึ้นของค่าใช้จ่ายพนักงาน
ซึ่งรวมถึงค่าใช้จ่ายจากโครงการ ESOP

2.4 ต้นทุนทางการเงิน และ การตั้งสำรองต่างๆ

ปี 2556 กลุ่มบริษัทฯ มีต้นทุนทางการเงินเพิ่มขึ้นจากการลงทุนในอาคารสำนักงานและคลังสินค้า
รวมทั้งการลงทุนในอุปกรณ์ดำเนินงานของธุรกิจเช่าที่เพิ่มสูงขึ้น ทำให้มีต้นทุนทางการเงินในปี 2556
จำนวน 18.51 ล้านบาทเพิ่มขึ้น7.07 ล้านบาทจากปี 2555 ที่มีต้นทุนทางการเงินจำนวน 11.44
ล้านบาท หรือเพิ่มขึ้นร้อยละ 61.80

สำหรับการตั้งสำรอง/การด้อยค่าของสินทรัพย์ต่างๆ นั้น ในปี 2556
ไม่มีการตั้งสำรองหนี้สงสัยจะสูญที่เป็นนัยสำคัญ
มีเพียงการตั้งสำรองการด้อยค่าของเงินลงทุนในกิจการร่วมค้าต่างๆ ซึ่งผู้สอบบัญชีและบริษัทฯ
ได้ร่วมประเมินโดยคำนึงถึงรายได้และผลประโยชน์ที่จะได้รับในอนาคต
และตั้งสำรองไว้อย่างเพียงพอแล้ว

2.5 กำไรสุทธิ

จากรายได้ ต้นทุนบริการ ค่าใช้จ่ายในการขายและบริหาร และ ต้นทุนทางการเงิน ส่งผลให้ในปี
2556 กลุ่มบริษัทฯ มีกำไรสุทธิ 33.26 ล้านบาท คิดเป็นร้อยละ 3.01 ของรายได้
ลดลงเมื่อเทียบกับปี 2555 ที่มีกำไรสุทธิ 77.73 ล้านบาท คิดเป็นร้อยละ 6.24 ของรายได้

จากกำไรสุทธิที่ลดลง ทำให้อัตราผลตอบแทนผู้ถือหุ้นในปี 2556 เท่ากับร้อยละ 8.80 ในขณะที่ปี
2555 มีอัตราผลตอบแทนผู้ถือหุ้นเท่ากับร้อยละ 23.44

3.  สภาพคล่องและแหล่งเงินทุนของบริษัท

ณ วันที่ 31 ธ.ค. 2556 กลุ่มบริษัทฯ มีสินทรัพย์รวม 965.80 ล้านบาท แบ่งเป็น
สินทรัพย์หมุนเวียน 332.29 ล้านบาท และสินทรัพย์ไม่หมุนเวียนจำนวน 633.51 ล้านบาท
เปรียบเทียบกับ ณ 31 ธ.ค. 2555 กลุ่มบริษัทฯ มีสินทรัพย์รวมทั้งสิ้น 741.59 ล้านบาท
แบ่งเป็นสินทรัพย์หมุนเวียน 309.16 ล้านบาท และสินทรัพย์ไม่หมุนเวียน 432.43 ล้านบาท

[]

สัดส่วนของสินทรัพย์ไม่หมุนเวียนเพิ่มขึ้นเนื่องจากการลงทุนในอาคาร คลังสินค้า และสตูดิโอ
รวมทั้งอุปกรณ์ดำเนินงาน ทำให้สัดส่วนของสินทรัพย์ไม่หมุนเวียน เพิ่มขึ้นจากร้อยละ 58.31 ในปี
2555 เป็นร้อยละ 65.59 ในปี 2556 การลงทุนในอาคาร คลังสินค้า และสตูดิโอ
นั้นเป็นการลงทุนเพื่อรองรับการทำงานในอนาคตและเอื้อต่อการเสริมสร้าง synergy
ของกลุ่มบริษัทฯ เพื่อเพิ่มศักยภาพในการสร้างรายได้
และการประหยัดค่าใช้จ่ายจากการรวมหน่วยงานทางด้าน Support
ที่จะลดความซ้ำซ้อนในงานลักษณะเดียวกัน โดยคาดว่าจะแล้วเสร็จสมบูรณ์ในไตรมาส 1 ของปี
2557

การลงทุนในอาคาร คลังสินค้า และสตูดิโอ รวมทั้งอุปกรณ์ ทำให้ในปี 2556 กลุ่มบริษัทฯ
มีหนี้สินเพิ่มขึ้นเนื่องจากต้องใช้วงเงินกู้ระยะยาวจากสถาบันการเงิน
และใช้วงเงินระยะสั้นชั่วคราวในระหว่างการขอวงเงินกู้ระยะยาว ทำให้อัตราส่วนสภาพคล่อง
ลดลงจาก 0.97 เท่าในปี 2555 เป็น 0.77 เท่าในปี 2556 และ
อัตราส่วนหนี้สินต่อส่วนของผู้ถือหุ้น เพิ่มขึ้นจาก 1.01 เท่า ในปี 2555 เป็น 1.50 เท่าในปี 2556

[]

สำหรับส่วนของผู้ถือหุ้นนั้น ณ 31 ธันวาคม 2556 กลุ่มบริษัทฯ มีส่วนของผู้ถือหุ้นรวม 386.94
ล้านบาท เพิ่มขึ้นจาก ณ วันที่ 31 ธ.ค. 2555 ซึ่งมีจำนวน 368.68 ล้านบาท
โดยส่วนใหญ่เป็นการเพิ่มขึ้นของกำไรสะสมของปี 2556

ในปี 2556 กลุ่มบริษัท มีกระแสเงินสดจากกิจกรรมต่างๆ ดังนี้

-   กระแสเงินสดสุทธิได้มาจากกิจกรรมดำเนินงาน 26.63 ล้านบาท ลดลงจากปี 2555
    ที่มีกระแสเงินสดสุทธิได้มาจากกิจกรรมดำเนินงาน 121.25 ล้านบาท
    เนื่องจากการลดลงของรายได้

-   กระแสเงินสดสุทธิใช้ไปในกิจกรรมลงทุน 92.70 ล้านบาท
    ซึ่งส่วนใหญ่เป็นการลงทุนเพิ่มเติมในสินทรัพย์ถาวร สอดคล้องกับ
    กระแสเงินสดสุทธิได้มาจากกิจกรรมจัดหาเงิน 93.31 ล้านบาท

4.  ปัจจัยที่มีผลต่อฐานะการเงินหรือผลการดำเนินงานในอนาคต

  ปัจจัยที่มีผลกระทบต่อฐานะการเงินหรือผลการดำเนินงานของกลุ่มบริษัทฯ ในอนาคต
  ยังคงเป็นปัจจัยทางสภาพ

เศรษฐกิจ ที่ได้รับผลกระทบจากปัจจัยทางด้านการเมืองภายในประเทศ
ซึ่งส่งผลต่อธุรกิจการจัดกิจกรรมโดยรวม อย่างไรก็ดี
จากการที่ประเทศไทยประสบกับภาวะความขัดแย้งทางการเมืองมาเป็นระยะเวลาพอสมควร
ทำให้เกิดการปรับตัวในธุรกิจการจัดกิจกรรม ทั้งในด้านของลูกค้า และ ผู้รับจัดกิจกรรม เช่น
การเปลี่ยนแปลงสถานที่ในการจัดกิจกรรม ไปยังสถานที่ที่ไม่ได้รับผลกระทบ หรือ
การเพิ่มมาตรการความปลอดภัยในการจัดกิจกรรม เป็นต้น

นอกจากนี้อีกหนึ่งปัจจัยที่จะส่งผลต่อการดำเนินงานในอนาคตของกลุ่มบริษัทฯ ได้แก่การเปิดทีวีดิจิตอล
ซึ่งส่งผลทางด้านบวกกับธุรกิจของกลุ่มบริษัทฯ โดยเฉพาะในธุรกิจเช่าอุปกรณ์ ซึ่งเป็นผู้ supply
อุปกรณ์ในรายการทีวีต่างๆ โดยเฉพาะรายการทางด้าน Entertainment ประเภท Live Show
โดยคาดว่าจะมีรายได้เพิ่มขึ้นในธุรกิจเช่าอุปกรณ์ที่ใช้ในรายการทีวีต่างๆ
รวมทั้งโอกาสในการสร้างรายได้จากสตูดิโอที่บริษัทฯลงทุนใหม่
ซึ่งสามารถรองรับการบันทึกรายการทีวีต่างๆ ไปจนถึงการใช้เป็นสถานที่ในการถ่ายทำสื่อต่างๆ เช่น
ภาพยนตร์โฆษณา เป็นต้น